b'\n_START_ARTICLE_\nKadolah\n_START_SECTION_\nKadolahov vzpon\n_START_PARAGRAPH_\nKadolah je omenjen \xc5\xbee v darovnici iz leta 805, ko je nekemu samostanu daroval del svoje posesti. Konec leta 817 je isti samostan ponovno obdaroval, v tem \xc4\x8dasu pa je \xc5\xbee nosil naziv grof. V letih 817 ali 818 je postal tudi furlanski prefekt (Cadolaum comitem et marc\xc3\xa6 Foroiuliensis pr\xc3\xa6fectum). Leta 817 je Kadolah zavoljo frankovskih interesov posredoval pri dolo\xc4\x8danju meje med Bizantinci in frankovskim varovancem, slovanskim dalmatinskim knezom Borno. V ravninski de\xc5\xbeeli Spodnji Panoniji, kjer so se me\xc5\xa1ali frankovski, bizantinski in bolgarski vplivi, so Franki posku\xc5\xa1ali \xc4\x8dim prej uvesti fevdalizem, pri \xc4\x8demer so se poslu\xc5\xbeevali pokristjanjevanja, podpiranja doma\xc4\x8dih fevdalnih elementov, Kadolah pa je spremembe posku\xc5\xa1al pospe\xc5\xa1iti tudi z voja\xc5\xa1ko silo. Spodnjepanonski knez Ljudevit Posavski se je nem\xc5\xa1kemu kralju Ludviku Pobo\xc5\xbenemu prito\xc5\xbeil zaradi krutosti in nestrpnosti, vendar brez uspeha, zaradi \xc4\x8desar se je ta slovanski knez leta 819 Frankom uprl z oro\xc5\xbejem. \xc5\xbde istega leta je prefekt Kadolah posku\xc5\xa1al zatreti upor, a pri tem ni bil uspe\xc5\xa1en; ko pa se je vra\xc4\x8dal domov, ga je preden je pri\xc5\xa1el v Furlanijo 31. julija 819 pokosila mrzlica, nasledil pa ga je Balderik.'